আর্সেনালের হার, প্রিমিয়ার লিগে আজ সিটি বনাম লিভারপুল

ওয়েব ডেস্ক: সুযোগ হাতছাড়া করল আর্সেনাল (Arsenal FC)। শনিবার ওয়েস্ট হ্যাম ইউনাইটেডকে হারাতে পারলে লিভারপুলের (Liverpool FC) সঙ্গে পয়েন্টের ব্যবধান পাঁচে নামিয়ে আনতে পারত মিকেল আর্তেতার (Mikel Arteta) দল। কিন্তু ঘরের মাঠে ওয়েস্ট হ্যামের কাছে হেরেই গেল তারা। ফলে ২৬ ম্যাচে আর্সেনালের পয়েন্ট সেই ৫৩। অন্যদিকে সমসংখ্যক ম্যাচে লিভারপুল ৬১ পয়েন্ট নিয়ে লিগের শীর্ষে।

আজ রবিবার ভারতীয় সময় রাত ১০টায় ম্যাঞ্চেস্টার সিটির (Man City) মুখোমুখি হচ্ছে আর্নে স্লটের লিভারপুল। আর্সেনাল যদি শনিবার জিততে পারত তাহলে এই ম্যাচের তাৎপর্য অনেক গুণ বেড়ে যেত তাদের কাছে। অন্যদিকে গানারদের হারে আর্নে স্লট (Arne Slot) অনেকটা স্বস্তিতে থাকবেন, কারণ আজ সিটির কাছে হারলেও পয়েন্টের তফাত থাকবে অনেকটাই।

আরও পড়ুন: আজ ওড়িশাকে হারালেই লিগ-শিল্ড মোহনবাগানের

লিভারপুল অবশ্য যে ফর্মে রয়েছে তাতে প্রতিপক্ষের ডেরায় তিন পয়েন্ট পাওয়ার আশা করতেই পারে। বিশেষ করে সিটির রক্ষণ এ মরসুমে যে পরিমাণ দুর্বলতা দেখাচ্ছে তাতে মহম্মদ সালাহরা (Mohammad Salah) তাণ্ডব করতেই পারেন। ঘরের মাঠে রিয়াল মাদ্রিদের কাছে ৩-২ হেরেছে সিটি। তারপর মাদ্রিদে গিয়ে ৩-১ হেরে এসেছে। হ্যাটট্রিক করেছেন রিয়ালের তারকা কিলিয়ান এমবাপে (Kylian Mbappe)।

এদিকে শনিবার এভার্টনের বিরুদ্ধে দুই গোলে পিছিয়ে গিয়েও ২-২ ড্র করল ম্যাঞ্চেস্টার ইউনাইটেড (Man Utd)। প্রথমার্ধে জঘন্য ফুটবল খেলছিল রুবেন অ্যামোরিমের (Ruben Amorim) দল। বেটো এবং ডোকোরের গোলে ৩৩ মিনিটেই ২-০ এগিয়ে যায় এভার্টন। ৭২ এবং ৮০ মিনিটে ম্যান ইউয়ের হয়ে গোল করেন ব্রুনো ফার্নান্ডেজ এবং ম্যানুয়েল উগার্টে।